Frá mótmælum á Tahrir-torgi í gær . AP / Khalid Mohammed Hópur mótmælenda í Baghdad í Írak myrti sextán ára dreng á hrottalegan hátt . Hópurinn taldi , ranglega , að drengurinn hefði skotið á þau en hann hafði skotið úr skammbyssu upp í loftið til að reyna að fæla fólkið frá heimili fjölskyldu hans . Drengurinn var barinn , dreginn um götur Baghdad , stunginn sautján sinnum , hengdur upp í umferðarljós á ökklunum og skorinn á háls . Myndbönd af morðinu hrottalega sýna lögregluþjóna í þvögunni , samkvæmt frétt New York Times . Skömmu áður höfðu sex manns verið skotnir til bana og virðist sem að mótmælendurnir hafi talið drenginn hafa skotið fólkið . Undanfarnar vikur hafa umfangsmikil mótmæli staðið fyrir í Írak vegna spillingar og vanmáttar yfirvalda . Á þessum vikum hafa mótmælendur orðið fyrir miklu ofbeldi og rúmlega 400 hafa verið skotnir til bana af vopnuðum mönnum og öryggissveitum . Síðasta föstudag dóu 25 mótmælendur í Baghdad þegar menn á pallbílum skutu á þá . Þar að auki hafa leiðtogar mótmælenda verið myrtir og þeim rænt á undanförnum dögum . Mótmælendur kenna vopnuðum sveitum sem studdar eru af Íran um morðin . Klerkurinn Muqtada al-Sadr kallaði þá sem myrtu drenginn „ hryðjuverkamenn “ og hefur sagt að verði ekki búið að bera kennsl á morðingjanna innan tveggja sólarhringa muni sveitir hans hætta að vernda mótmælendur . Leiðtogar mótmælanna hafa sömuleiðis fordæmt morðið . NYT segir drenginn , sem hét Haitham Ali Ismael , hafa ítrekað gagnrýnt mótmælendur síðustu daga og reynt að reka þá af götu við hlið heimilis fjölskyldu hans . Í gær fór hann hins vegar upp á þak hússins og skaut nokkrum skotum upp í loftið . Stór hópur mótmælenda ruddi sér þá leið inn í húsið þar sem hann var stunginn til bana og dreginn út á götu . Vitni segist hafa séð hópinn hengja lík drengsins upp og skera það svo niður seinna meir . Þá hafi því verið kastað á pall lögreglubíls og þar hafi einhverjir skorið líkið á háls . Einnig var rætt við yfirmann hjá lögreglunni sem segir að lögregluþjónar á svæðinu hafi ekkert getað gert . Þeir hefðu verið of fáir og mótmælendahópurinn of fjölmennur .